b'\n_START_ARTICLE_\nSondrio (pokrajina)\n_START_SECTION_\nZgodovinske zanimivosti\n_START_PARAGRAPH_\nDober del dana\xc5\xa1nje pokrajine Sondrio, to je Valtellina, je med letoma 1512 in 1797 pripadal dana\xc5\xa1njemu \xc5\xa1vicarskemu kantonu Graub\xc3\xbcnden, tedaj samostojni dr\xc5\xbeavi. Posest bogate Valtelline je bila zelo pomembna za razmeroma revno dr\xc5\xbeavo Graub\xc3\xbcnden, zato jo je ta sku\xc5\xa1ala obdr\xc5\xbeati s pomo\xc4\x8djo religije. Nasprotno od oblasti, popolnoma protestantske, so bili prebivalci Valtelline katoli\xc4\x8dani, a niso odobravali katoli\xc5\xa1ke \xc5\xa0panije, ki je vladala v sosednjih lombardskih pokrajinah. Zato je veliko ljudi prestopilo v protestantsko vero, a to je razdvojilo de\xc5\xbeelo in pri\xc5\xa1lo je do hudih spopadov med protestanti, ki so jih podpirale oblasti, in katoli\xc4\x8dani, ki jih je podpirala \xc5\xa0panija. Problem je bil seveda politi\xc4\x8dno-ekonomskega zna\xc4\x8daja: Graub\xc3\xbcnden je hotel obdr\xc5\xbeati pokrajino zaradi njenega naravnega bogastva, \xc5\xa0panija je hotela imeti preko nje prosto pot do svojih Avstrijskih posestev. Toda kot ne\xc5\xa1tetokrat v zgodovini se je spor opravi\xc4\x8deval z versko motivacijo. Leta 1620 so katoli\xc4\x8dani v eni sami no\xc4\x8di pobili ali se\xc5\xbegali vse protestante treh glavnih mest (Tirano, Sondrio, Teglio), re\xc5\xa1ila se je le skupina 70 oseb, ki je zbe\xc5\xbeala v \xc5\xa0vico. Po tem krutem dogodku, ki se zgovorno imenuje sveto klanje, so se duhovi umirili. Graub\xc3\xbcnden, vse do Napoleonovega odvzema Valtelline leta 1797, se ni ve\xc4\x8d vme\xc5\xa1al v versko \xc5\xbeivljenje pokrajine.'